CELEX: 32016L1855
Language: sk
Date: 2016-10-19 00:00:00
Title: Smernica Komisie (EÚ) 2016/1855 z 19. októbra 2016, ktorou sa mení smernica Európskeho parlamentu a Rady 2009/32/ES o aproximácii právnych predpisov členských štátov o extrakčných rozpúšťadlách používaných pri výrobe potravín a zložiek potravín (Text s významom pre EHP)

20.10.2016   
               
               
                  SK
               
               
                  Úradný vestník Európskej únie
               
               
                  L 284/19
               
            SMERNICA KOMISIE (EÚ) 2016/1855
      z 19. októbra 2016,
      ktorou sa mení smernica Európskeho parlamentu a Rady 2009/32/ES o aproximácii právnych predpisov členských štátov o extrakčných rozpúšťadlách používaných pri výrobe potravín a zložiek potravín
      (Text s významom pre EHP)
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na smernicu Európskeho parlamentu a Rady 2009/32/ES z 23. apríla 2009 o aproximácii právnych predpisov členských štátov o extrakčných rozpúšťadlách používaných pri výrobe potravín a zložiek potravín (1), a najmä na jej článok 4 prvý pododsek písm. a),
      keďže:
      
                  (1)
               
               
                  Smernica 2009/32/ES sa vzťahuje na extrakčné rozpúšťadlá používané alebo určené na použitie pri výrobe potravín alebo zložiek potravín. Táto smernica sa nevzťahuje na extrakčné rozpúšťadlá používané pri výrobe prídavných látok v potravinách, vitamínov ani ostatných výživných doplnkových látok, pokiaľ takéto prídavné látky v potravinách, vitamíny alebo výživné doplnkové látky nie sú uvedené v prílohe I.
               
            
                  (2)
               
               
                  Dňa 19. augusta 2014 predložila spoločnosť Akzo Nobel Industrial Chemicals BV žiadosť o zmenu maximálnych limitov rezíduí (MRL) pre dimetyléter ako extrakčné rozpúšťadlo v odtučnených výrobkoch obsahujúcich živočíšne proteíny, najmä pokiaľ ide o kolagén a deriváty kolagénu, z 0,009 mg/kg na 3 mg/kg, ako aj o nové použitie extrakcie proteínových výrobkov na produkciu želatíny s MRL 0,009 mg/kg. Táto žiadosť sa následne sprístupnila členským štátom.
               
            
                  (3)
               
               
                  Európsky úrad pre bezpečnosť potravín (ďalej len „úrad“) prehodnotil bezpečnosť dimetyléteru ako extrakčného rozpúšťadla na prípravu odtučnených výrobkov obsahujúcich živočíšne proteíny – kolagénu a želatíny – a 14. júla 2015 vydal stanovisko (2). Úrad dospel k záveru, že používanie dimetyléteru ako extrakčného rozpúšťadla za predpokladaných podmienok používania a s navrhovanými MRL vo výške 3 mg/kg v kolagéne a derivátoch kolagénu a 0,009 mg/kg v želatíne nevyvoláva obavy o bezpečnosť.
               
            
                  (4)
               
               
                  Preto je vhodné povoliť používanie dimetyléteru ako extrakčného rozpúšťadla na odstránenie tuku zo surovín obsahujúcich živočíšne proteíny s podmienkou, že maximálne limity rezíduí dimetyléteru budú v kolagéne a derivátoch kolagénu 3 mg/kg a v želatíne 0,009 mg/kg.
               
            
                  (5)
               
               
                  Smernica 2009/32/ES by sa preto mala zodpovedajúcim spôsobom zmeniť.
               
            
                  (6)
               
               
                  Opatrenia stanovené v tejto smernici sú v súlade so stanoviskom Stáleho výboru pre rastliny, zvieratá, potraviny a krmivá,
               
            PRIJALA TÚTO SMERNICU:
      Článok 1
      Príloha I k smernici 2009/32/ES sa mení v súlade s prílohou k tejto smernici.
      Článok 2
      1.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr dva roky po nadobudnutí účinnosti tejto smernice. Komisii bezodkladne oznámia znenie týchto ustanovení.
      Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
      2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
      Článok 3
      Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
      Článok 4
      Táto smernica je určená členským štátom.
      
         V Bruseli 19. októbra 2016
         
            
               Za Komisiu
            
            
               predseda
            
            Jean-Claude JUNCKER
         
      
      
         (1)  Ú. v. EÚ L 141, 6.6.2009, s. 3.
      
         (2)  Panel CEF EFSA (panel EFSA pre materiály prichádzajúce do styku s potravinami, enzýmy, arómy a pomocné látky), 2015. Vedecké stanovisko k bezpečnosti používania dimetyléteru ako extrakčného rozpúšťadla za predpokladaných podmienok použitia a navrhovaných maximálnych limitov rezíduí. Vestník EFSA (EFSA Journal) (2015) 13(7):4174, 13 s.
      
         PRÍLOHA
         V časti II Prílohy I k smernici 2009/32/ES sa riadok týkajúci sa dimetyléteru nahrádza takto:
         
            
                        „Dimetyléter
                     
                     
                        Príprava odtučnených výrobkov obsahujúcich živočíšne proteíny vrátane želatíny (*)
                        
                     
                     
                        0,009 mg/kg v odtučnených výrobkoch obsahujúcich živočíšne proteíny vrátane želatíny
                     
                  
                        Príprava kolagénu (**) a derivátov kolagénu okrem želatíny
                     
                     
                        3 mg/kg kolagénu a derivátov kolagénu okrem želatíny
                     
                  
         
            (*)  „želatína“ je prírodný rozpustný proteín, želatinujúci alebo neželatinujúci, získaný čiastočnou hydrolýzou kolagénu vyrobeného z kostí, usní a koží, šliach a väzív zvierat v súlade s príslušnými požiadavkami nariadenia (ES) č. 853/2004.
         
            (**)  „Kolagén“ je proteínový produkt získaný z kostí, usní, koží, šliach a väzív zvierat vyrobený v súlade s príslušnými požiadavkami nariadenia (ES) č. 853/2004.“